Welkome brandstofverrassing in FebruarieFoto: Brett_Hondow/Pixabay.com Suid-Afrikaners kan uitsien na ŉ effense blaaskans wat betref die brandstofprys vir Februarie. Voortgesette dalings in die prys van olie gaan waarskynlik sorg vir ŉ daling in die prys van alle grade brandstof. “Toenemende spanning tussen die VSA en Iran aan die begin van die jaar het ŉ skerp styging in die internasionale olieprys tot gevolg gehad, maar die kommoditeit het vinnig herstel. “Die olieprys het inderwaarheid tot só ŉ vlak herstel dat dit lyk of die VSA-Iran-konflik glad nie eens plaasgevind het nie,” het die Outomobiel-Assosiasie (AA), Dinsdag gesê. Die AA grond sy vooruitskatting op ongeouditeerde data van die Sentrale Energiefonds. Die prys van olie het gedaal tot op die laagste vlak sedert Desember. Die rand-dollar-wisselkoers beweeg egter in die teenoorgestelde rigting. Terwyl dit op 1 Januarie op R14,05 teen die dollar verhandel het, staan die gemiddelde prys nou op R14,30. “Ons is bekommerd oor die voortgesette terugsakking, al was daar nie enige groot gebeurtenis wat die rand kon laat verswak het nie,” het die AA gesê. “Dit is ŉ slegte teken van die vertroue in die land se ekonomie.” Ten spyte van die rand se verswakking, gaan alle grade brandstof na verwagting volgende maand daal. ŉ Daling van 13 sent per liter in die prys van 95 oktaan-petrol word voorspel. Die prys van 93-oktaan petrol en albei grade diesel gaan na verwagting met minstens 4 sent verminder en die prys van paraffien met drie sent. “Ons is bly dat die brandstofpryse aan die begin van die jaar kon vasbyt. Dit is ŉ jaar wat na verwagting weereens groot ekonomiese uitdagings gaan inhou,” meen die AA.